(سفری رو دپتر)
چندن ساچ
زندگی
اچ وت دُور
ستکگیں کوھے ءِ سرا
اوشتیت
وَیرانیں ھلکے ءِ لوگاں چاریت
دل ءَ جیڑیت
رو دپتر ءِ تاکانی
ہالی ئیں جاہاں پَٹیت ءُ نبیسیت
ھو ڑے امروز۔۔۔۔ اے کرن چے پیم ءَ آسر بنت
اَئے ڑے امروز ۔۔۔۔۔۔۔۔ میتگ ہم لڈنت ءُ رؤنت
بلے ہنکیناں۔۔۔۔
لہتیں بنی آدم انگہ پَشت کپنت
(مہر بر گشتہ)
آ اِنت کہ رؤگ ءَ انت
ھو من دیست
ھو گندئے چوں وش وش ءَ شت
گوات ءَ گندئے
سکیں ایمانداریں چیزے
ھو من زاناں۔۔۔۔
تو چوں زان ئے؟
من تئی رو دپتر دیستہ
بیست ءُ چار اپریل
ھو۔۔۔ اپریل ءَ گندئے۔۔۔۔
ھو ۔۔۔۔ تو گپ بکن۔۔۔۔
بل۔۔۔۔ اے گپاں
ترا ہم رو دپتر ھست؟
ناں۔۔۔۔۔ یک وہدے ءَ بوتگ
بَلے وہد ءَ گوں وت برت
چو آئی ءِ پیژگاہ ءِ بیدام ءِ تاکانی پیم ءَ
زرد تَرّ ات۔۔۔۔
ہرچی کہ زرد تَرّیت۔۔۔۔ وہد آیاں بارت
چو مئے پیم ءَ۔۔۔۔
چو آئی ءَ کہ انوں مئے دیما گوست
(پتر ویران انت)
کسے ہست کہ اے ہالی ئیں جاہاں پُر بکنت؟
کسے ہست؟
کسے ہست؟
ہفتاد رند ءَ گوانک پرشنت
نیست۔۔۔۔۔چڑکہ۔۔۔۔۔۔ نیست
کسے نیست اے غیرآباداں
کسے نیست کہ زمین ءِ آزاہاں چیر بدنت
کسے نیست کہ بچاریت
باریں اے غیر آباداں کسے ہست؟